CELEX: 32022R0749
Language: fi
Date: 2022-02-08 00:00:00
Title: Komission delegoitu asetus (EU) 2022/749, annettu 8 päivänä helmikuuta 2022, delegoidussa asetuksessa (EU) 2017/2417 vahvistettujen teknisten sääntelystandardien muuttamisesta siltä osin kuin on kyse siirtymisestä uusiin vertailuarvoihin tietyissä OTC-johdannaissopimuksissa (ETA:n kannalta merkityksellinen teksti)

17.5.2022   
               
               
                  FI
               
               
                  Euroopan unionin virallinen lehti
               
               
                  L 138/4
               
            
         KOMISSION DELEGOITU ASETUS (EU) 2022/749,
         annettu 8 päivänä helmikuuta 2022,
         delegoidussa asetuksessa (EU) 2017/2417 vahvistettujen teknisten sääntelystandardien muuttamisesta siltä osin kuin on kyse siirtymisestä uusiin vertailuarvoihin tietyissä OTC-johdannaissopimuksissa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 32 artiklan 1 kohdan,
         sekä katsoo seuraavaa:
         
                     (1)
                  
                  
                     Komission delegoidussa asetuksessa (EU) 2017/2417 (2) täsmennetään muun muassa ne euron (EUR), Englannin punnan (GBP) ja Yhdysvaltain dollarin (USD) määräiset OTC-johdannaislajit, joihin sovelletaan asetuksen (EU) N:o 600/2014 28 artiklassa tarkoitettua johdannaisten kaupankäyntivelvollisuutta. Englannin punnan ja Yhdysvaltain dollarin määräisissä lajeissa viitataan Libor-vertailuarvoihin (London Inter-Bank Offered Rate).
                  
               
                     (2)
                  
                  
                     Libor-koron hallinnoija ICE Benchmark Administration (IBA) on ilmoittanut, että Englannin punnan ja Japanin jenin (JPY) määräisten Libor-korkojen määritysten julkaiseminen päättyy vuoden 2021 lopussa ja tiettyjen Yhdysvaltain dollarin määräisten Libor-korkojen määritysten julkaiseminen kesäkuussa 2023. Yhdistyneen kuningaskunnan finanssivalvontaviranomainen (United Kingdom Financial Conduct Authority) vahvisti 5 päivänä maaliskuuta 2021, että kaikki hallinnoijat joko lopettavat Libor-koronmääritykset tai kyseiset määritykset eivät enää ole edustavia. Lisäksi komissio, Euroopan keskuspankki pankkivalvontatehtävässään (EKP:n pankkivalvonta), Euroopan pankkiviranomainen (EPV) ja Euroopan arvopaperimarkkinaviranomainen (ESMA) antoivat yhteisen lausuman, jossa ne kannustavat voimakkaasti vastapuolia lopettamaan kaikkien Libor-korkojen, myös Yhdysvaltain dollarin määräisen Libor-koron, määritysten käytön viitekorkoina uusissa sopimuksissa mahdollisimman pian ja joka tapauksessa viimeistään 31 päivänä joulukuuta 2021.
                  
               
                     (3)
                  
                  
                     Vastapuolet eivät näin ollen voi enää 31 päivän joulukuuta 2021 jälkeen tehdä OTC-korkojohdannaissopimuksia, joiden viitekorkona on Englannin punnan määräinen Libor-korko, koska kyseinen vertailuarvo on lakkautettu, eikä vastapuolten odoteta enää tekevän OTC-korkojohdannaissopimuksia, joiden viitekorkona on Yhdysvaltain dollarin määräinen Libor-korko. Tämän seurauksena kyseisten johdannaisten kappojen jäljelle jäävien volyymien odotetaan olevan mitättömän tai hyvin vähäisiä, samoin kuin niiden likviditeetin. Sama pätee siihen kyseisten johdannaisten kauppojen volyymiin, joka määritetään keskusvastapuolissa tai jolla käydään kauppaa kauppapaikoissa, ja myös sellaisten johdannaisten volyymin ja likviditeetin odotetaan vähenevän, joiden viitekorkona on Yhdysvaltain dollarin määräinen Libor-korko. Näiden tapahtumien vuoksi on perusteltua muuttaa määritysvelvollisuuden soveltamisalaa ja vastaavasti komission delegoitua asetusta (EU) 2015/2205 (3) siten, että johdannaiset, joiden viitekorkona on Englannin punnan tai Yhdysvaltain dollarin määräinen Libor-korko, poistetaan määritysvelvollisuuden soveltamisalasta. Tästä seuraa, että johdannaisten kaupankäyntivelvollisuuden piiriin tällä hetkellä kuuluvat johdannaislajit, joissa viitekorkona on Englannin punnan tai Yhdysvaltain dollarin määräinen Libor-korko, eivät enää täytä asetuksen (EU) N:o 600/2014 32 artiklan 1 kohdassa johdannaisten kaupankäyntivelvollisuuden soveltamiselle asetettua edellytystä 3 päivästä tammikuuta 2022 alkaen. Kyseiset johdannaislajit on sen vuoksi tarpeen poistaa kaupankäyntivelvollisuuden soveltamisalasta.
                  
               
                     (4)
                  
                  
                     Koska Englannin punnan määräinen Libor-korko on tarkoitus lakkauttaa vuoden 2021 lopussa ja koska komission, EKP:n pankkivalvonnan, ESMAn ja EPV:n esittämien sääntelyodotusten mukaan vastapuolten olisi lopetettava kaikkien Libor-korkomääritysten käyttö viitekorkoina uusissa sopimuksissa mahdollisimman pian ja joka tapauksessa viimeistään 31 päivänä joulukuuta 2021, Libor-korkoon perustuvista korkojohdannaisista luopumisen odotetaan olevan nopeaa. Sen sijaan vastapuolten odotetaan 31 päivän joulukuuta 2021 jälkeen käyvän kauppaa muilla OTC-korkojohdannaisilla tai määrittävän muita OTC-korkojohdannaisia, erityisesti sellaisia OTC-korkojohdannaisia, joissa viitekorkona on Englannin punnan tai Yhdysvaltain dollarin määräinen riskitön korko. Tämän asetuksen olisi sen vuoksi tultava voimaan viipymättä sen jälkeen, kun se on julkaistu.
                  
               
                     (5)
                  
                  
                     Sen vuoksi delegoitua asetusta (EU) 2017/2417 olisi muutettava.
                  
               
                     (6)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’ESMA’, on toimittanut komissiolle.
                  
               
                     (7)
                  
                  
                     ESMA on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin liittyviä mahdollisia kustannuksia ja hyötyjä sekä pyytänyt neuvoa Euroopan parlamentin ja neuvoston asetuksen (EU) N:o 1095/2010 (4) 37 artiklalla perustetulta arvopaperimarkkina-alan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) 2017/2417 muuttaminen
            Poistetaan delegoidun asetuksen (EU) 2017/2417 liitteestä taulukot 2 ja 3.
         
         
            2 artikla
            Voimaantulo
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 173, 12.6.2014, s. 84.
         
            (2)  Komission delegoitu asetus (EU) 2017/2417, annettu 17 päivänä marraskuuta 2017, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä tiettyjen johdannaisten kaupankäyntivelvollisuutta koskevilla teknisillä sääntelystandardeilla (EUVL L 343, 22.12.2017, s. 48.)
         
            (3)  Komission delegoitu asetus (EU) 2015/2205, annettu 6 päivänä elokuuta 2015, Euroopan parlamentin ja neuvoston asetuksen (EU) N:o 648/2012 täydentämisestä määritysvelvollisuutta koskevilla teknisillä sääntelystandardeilla (EUVL L 314, 1.12.2015, s. 13).
         
            (4)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).